text: বাড্ডায় ৪ খুন: মূলহোতাসহ গ্রেফতার ৬
  ঢাকা: রাজধানীর বাড্ডায় চারখুন মামলায় মূলহোতা জুয়েলসহ ছয়জনকে গ্রেফতার করেছে মহানগর গোয়েন্দা পুলিশ (ডিবি)। গ্রেফতারকৃতরা হলেন, জুয়েল, সোহাগ, নাহিদ, কাব্য, ইকবাল ও রাজ। তাদের কাছ থেকে একটি পিস্তল ও পাঁচ রাউন্ড গুলিও উদ্ধার করা হয়েছে। শনিবার দিনগত রাতে তাদের গ্রেফতার করা হয়।
  ঢাকা মেট্রোপলিটন পুলিশের (ডিএমপি) উপ-কমিশনার মাসুদুর রহমান গ্রেফতারের বিষয়টি নিশ্চিত করে জানান, গত বছরের ১৩ আগস্ট বাড্ডার আলাতুন্নেসা গলিতে ক্ষমতার আধিপত্য বিস্তারকে কেন্দ্র করে সেচ্ছাসেবক লীগ নেতা মাহাবুবুর রহমানসহ চারজনকে গুলি করে হত্যা করা হয়। ওই ঘটনাটি তদন্ত করার পর শনিবার রাতে অভিযান চালিয়ে তাদেরকে গ্রেফতার করা হয়।
  গ্রেফতারকৃতদের মধ্যে মূলহোতা জুয়েল একজন স্বেচ্ছাসেবক লীগের নেতা বলে জানা গেছে। এছাড়া বাকি পাঁচজনও আওয়ামী লীগের রাজনীতির সঙ্গে জড়িত। ক্ষমতার বিস্তারকে কেন্দ্র করে রাতে তাদেরকে গুলি করে হত্যা করা হয়। জাতীয় শোক দিবস উপলক্ষ্যে আয়োজিত কর্মসূচিকে কেন্দ্র করেই তাদের মধ্যে দ্বন্দ্বের সূত্রপাত হয়।
  এর জের ধরেই স্থানীয় এক আওয়ামী লীগ নেতার নির্দেশে ওই ছয়জন তাদেরকে গুলি করে। এ বিষয়ে বেলা ১১টার পর এক সংবাদ সম্মেলন করে বিস্তারিত জানানো হবে হভে বলে জানান মাসুদুর রহমান।